Els Campus Delfín, Diver Estiu i l’Escola d’Estiu Morvedre a la Mar tornen este estiu
12 de maig 2023

![](/media/e2nhlg3b/img_1782_c.jpg?width=850&height=566.6666666666666)

L'Ajuntament de Sagunt presenta els programes del Campus Delfín, organitzat per la regidoria d'Activitat Física, Salut i Esports; l’Escola d’Estiu, organitzada per la regidoria de Joventut i Infància; i el Diver Estiu, organitzat per la regidoria de Serveis Socials. Els tres campus es duran a terme del 23 de juny al 28 de juliol i els terminis d'inscripció començaran la setmana vinent. «**Són tres campus que treballen com un només i el que pretenen és oferir més serveis a la ciutadania. Un centrat més en la didàctica, per part de Joventut i Infància, un altre més centrat en l'activitat esportiva, per part del departament d'Activitat Física, Salut i Esports, i un altre també en la inclusió**», ha explicat l'alcalde de Sagunt, Darío Moreno.

Han presentat els campus en el saló de plens de l'Ajuntament de Sagunt l'alcalde; el regidor delegat de Joventut i Infància de l'Ajuntament de Sagunt, Guillermo Sampedro; i el regidor delegat de Serveis Socials, Alejandro Sotoca. Els tres han remarcat la labor social d'estos tres projectes: «**Són tres campus que en global pretenen, sobretot, atendre la conciliació familiar, que és un aspecte que des de les administracions públiques hem de cuidar**», ha expressat Darío Moreno.

Per a facilitar la inscripció dels interessats i interessades en els diferents campus que promou l'Ajuntament de Sagunt, s'ha optat per separar en dies diferents les inscripcions per al Campus Delfín i l’Escola d’Estiu Morvedre a la Mar.

El Campus Delfín es desenvoluparà en el Poliesportiu Internúcleos i, com és habitual, en dues etapes: una primera del 23 de juny a l'11 de juliol i una segona del 12 de juliol al 28 de juliol, de dilluns a divendres. A més, comptarà amb dos tipus d'horari: horari amb menjador (9 hores a 15.30 hores) i horari sense menjador (9 hores a 13.30 hores). Hi haurà, a més, un horari campus matiner (8 hores a 9 hores), per a aquells inscrits que necessiten acudir abans al poliesportiu.

![](/media/p22heiq0/campusdelfin_c.jpg?width=604.9549549549549&height=850)

  
El termini d'inscripció al campus comença el dimecres 17 de maig a les 9 hores i està destinat a xiquets i xiquetes d'entre 3 i 12 anys. La inscripció es farà telemàticament: [https://aytosagunto.apuntate.online/pio/](https://aytosagunto.apuntate.online/pio/). La taxa és de 66 € per etapa i de 133 € amb menjador per als empadronats. Els xiquets i xiquetes es podran inscriure en les dues etapes si així ho desitgen. A més, les activitats de piscina seran per a totes les inscripcions.

![](/media/dgujue5u/escolaestiu_c.jpg?width=600.168918918919&height=850)

D'altra banda, la 29a edició de la Escola d’Estiu Morvedre a la Mar obri el seu període d'inscripció el dia 15 de maig a les 8 hores i estarà obert fins al 29 i s'habilitaran 500 places. En este cas, la inscripció també serà telemàtica: [https://aytosagunto.apuntate.online/pio/](https://aytosagunto.apuntate.online/pio/). El campus durarà del 23 de juny fins al 28 de juliol. Està destinat a xiquets i xiquetes de 3 a 12 anys, és a dir, els nascuts entre 2011 i 2019. Els i les participants es divideixen en quatre grups: 3 i 4 anys, 5 i 6 anys, 7 i 8 anys), i de 9 a 11 anys. L'horari del campus serà de 9 hores a 13.30 hores (o 15.30 hores amb l'opció de menjador). Els xiquets i xiquetes inscrits tindran l'opció d'entres a les 8 hores amb la Escola Matinera. El cost del campus serà de 130 €, o de 230 € si s'opta per l'opció amb menjador.

Així mateix, es mantindran dos serveis: «**una col·laboració amb AVAPACE, per a eixes famílies amb necessitats educatives especials, perquè ens assessore en eixa millor atenció a eixos xiquets amb necessitats especials; i el _Let's chat_, que és que algunes activitats les farem amb anglés amb les dues persones Erasmus + que tenim en el Casal Jove**», ha anunciat el regidor de Joventut i Infància. També s'ha convocat a les famílies a cinc reunions en cadascuna de les seus per a fer escolta activa i que expliquen les necessitats que té cada família, tal com ha informat Guillermo Sampedro.

L'edició d'enguany té com a protagonista la nostra comarca. Es tracta d'un projecte de sensibilització i educació mediambiental centrat en el nostre territori, coneixent les seues gents i el seu patrimoni natural, històric, cultural i industrial. «**Farem fins a cinc seus: tres en Port de Sagunt, que seran els col·legis Tierno Galván, María Yocasta i Mediterráneo, i dos a Sagunt, que seran el col·legi Romeu i Ausiàs March**», ha explicat. Els CEIP José Romeu i Mediterrani no inclouran l'opció de menjador.

![](/media/r4rlhha4/diverestiu_c.jpg?width=601.1261261261261&height=850)  
Finalment, Diver Estiu també es desenvoluparà del 23 de juny al 28 de juliol. El termini d'inscripció telemàtic s'obri el 22 de maig, fins al 2 de juny: [https://aytosagunto.apuntate.online/pio/](https://aytosagunto.apuntate.online/pio/).S'habilitaran un total de 15 places per a persones empadronades en el municipi. El rang d'edat s'amplia en esta ocasió fins als 30 anys per a donar oportunitats a totes les famílies, segons ha anunciat Alejandro Sotoca. El campus es durà a terme en el Centre Social Los Chavales del Port de Sagunt, de 9.30 hores a 13.30 hores. El regidor de Serveis Socials, Alejandro Sotoca, ha detallat les activitats que es realitzaran: «**Dins de les activitats que el departament realitzarà seran: espai creatiu (activitats artístiques), psicomotricitat fina i gruixuda, expressió corporal (jocs de textures, sensacions tèrmiques), musicoteràpia (cançons tradicionals, canta jocs, relaxació), cinema (curtmetratges, animació), tallers de estiuchef (cuina sense foc, elaboració d'esmorzars saludables)**». Es convocarà una reunió amb les famílies interessades.

*   [](http://www.facebook.com/sharer.php?u=https://aytosagunto.es/va/actualitat/els-campus-delfin-diver-estiu-i-l-escola-d-estiu-morvedre-a-la-mar-tornen-este-estiu/ "Facebook")
*   [](http://twitter.com/share?url=https://aytosagunto.es/va/actualitat/els-campus-delfin-diver-estiu-i-l-escola-d-estiu-morvedre-a-la-mar-tornen-este-estiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-campus-delfin-diver-estiu-i-l-escola-d-estiu-morvedre-a-la-mar-tornen-este-estiu/ "Linked In")
*   [](mailto:?body=https://aytosagunto.es/va/actualitat/els-campus-delfin-diver-estiu-i-l-escola-d-estiu-morvedre-a-la-mar-tornen-este-estiu/)